**Løsninger til kapitel 8: Konjunkturbevægelser og økonomisk styring**

**8.1**

’Konjunkturer’ er en betegnelse for udsving i makroøkonomiske nøglevariable, som f.eks. BNP, beskæftigelse, arbejdsløshed, inflation osv. Højkonjunktur er en situation med en økonomisk vækst med over 2,5 % om året, men en periode hvor BNP kun stiger med højst 1,5 % eller måske tilmed falder kaldes for en økonomisk krise eller lavkonjunktur. Disse procenter gælder kun for de rige, industrialiserede lande og ikke for udviklingslandene.

**8.2**

Væksten kan måles i BNP, faste priser, indeks 2010 = 100:

|  |  |  |
| --- | --- | --- |
|  | **2009** | **2019** |
| EU-28 | 97,9 | 114,8 |
| OECD | 97,0 | 118,0 |

(Kilde: Statistisk Tiårsoversigt, 2020, p. 181; Tabel 9.5 i lærebogen; ”Den økonomiske udvikling i de europæiske lande halter efter”, Børsen 11. marts 2021)

**8.3**

Som den klassiske teoris førstemand mente Adam Smith (1726-1790), at statens rolle i samfundsøkonomien skulle være så lille som mulig. Dels mente han, at den enkelte borgers personlige frihed skulle beskyttes mod statens indgreb, og dels mente han, at samfundsøkonomien bedst ville fungere uden alt for mange statsindgreb.

I modsætning til Adam Smith var John Maynard Keynes (1883-1946) af den opfattelse, at man fra centralt hold – især staten – skulle søge at påvirke efterspørgslen. For hvis samfundsøkonomien var præget af lav efterspørgsel og stor arbejdsløshed, måtte der tilføres øget efterspørgsel udefra. I en sådan situation burde staten føre en ekspansiv finanspolitik, som ville øge befolkningens købekraft og effektive efterspørgsel.

**8.4**

Figur 8.2 illustrerer den keynesianske opfattelse af, hvordan den effektive efterspørgsel på vare- og tjenestemarkedet påvirker arbejdsmarkedet. På arbejdsmarkedet medfører produktionsstigningen, at beskæftigelsen vokser (fra L1 til L2). Men stigningen i beskæftigelsen garanterer ikke nødvendigvis, at arbejdsmarkedet når det punkt, hvor der er fuld beskæftigelse (Lfb). For Keynes var løsningen derfor, at staten i en sådan situation skulle øge sit forbrug – altså føre en ekspansiv finanspolitik.

**8.5**

De to skoler er enige om, at variationer i den samlede efterspørgsel er en vigtig grund til svingninger i den samlede produktion og beskæftigelse, og at en for stor udvidelse af efterspørgslen vil føre til inflation, uden at produktion og beskæftigelse øges tilsvarende. Der er også enighed om, at det er nødvendigt at føre både finans- og pengepolitik. Men de to skoler prioriterer de to instrumenter forskelligt. De neoklassiske økonomer lægger vægt på pengepolitikken, mens keynesianerne generelt går ind for anvendelse af finanspolitik.

*Monetarismen* er en nyere udgave af neoklassisk teori, som har haft stor indflydelse på penge- og valutapolitik i Danmark som i EU. Monetaristerne mener, at en ´forkert´ pengepolitik kan forvolde stor skade. Hvor Keynes (1936) betragter krisen i 1930’erne som et resultat af en generelt manglende efterspørgsel i samfundet, ser monetarismens grundlægger Milton Friedman (1912-2006) den som et resultat af en for stram og dermed forkert pengepolitik.

Ifølge monetaristerne bør en national- eller centralbank styre mængden af penge i samfundet, så der hverken er flere eller færre penge på markedet, end hvad økonomien har behov for. Pengemængden bør derfor vokse i samme takt, som økonomien vokser plus inflation. Hvis pengemængden stiger mere end det, resulterer det i en højere inflation. Hvis den stiger mindre, kan det medføre, at priserne direkte falder og fører til en økonomisk lavkonjunktur, som det skete i 1930’erne. Monetaristerne mener, at når mængden af penge i et samfund stiger for meget, fører det automatisk til øget inflation. Der er essensen i den såkaldte ´kvantitetsteori´ (M V = P Q).

**8.6**

Ifølge MMT er det statens opgave at sørge for, at bankerne og de finansielle institutioner har likviditet nok til at kunne opfylde efterspørgslen i samfundet. Og det er statens opgave at opsuge købekraften i samfundet, hvis der er optræk til inflation. Det er ikke noget problem at trykke pengesedler og øge statsgælden under én bestemt forudsætning: at et land har sin egen valuta og har kontrol over den. Det har reelt været praktiseret gennem det seneste årti i USA, EU, Japan og Kina under betegnelsen: *Quantitative Easing.*

**8.7**

På baggrund af data fra Storbritannien i perioden 1861-1957 kom Phillips frem til, at ved en lille arbejdsløshed er inflationen typisk høj, mens inflationen falder ved stigende arbejdsløshed. Man kan således sammenligne konjunkturudviklingen i et land ved at bevæge sig frem og tilbage på Phillipskurven.

Tal for inflation (Forbrugerprisindeks) og arbejdsløshed i Danmark viser en næsten vandret Phillipskurve, dvs. at Danmark har haft en vedvarende lav inflation gennem de sidste 10 år.

**8.8**

I en økonomisk lavkonjunktur kan man beslutte at føre en mere ekspansiv finanspolitik ved f.eks. at forøge udgifterne til offentlige anlægsarbejder og/eller ved at sænke skatter og afgifter. Men hvis der indtræffer en lavkonjunktur i en situation med et permanent strukturelt underskud på de offentlige budgetter, kan det være umuligt at føre en ekspansiv finanspolitik, bl.a. fordi ØMU-samarbejdet har lagt en øvre grænse for, hvor stort et strukturelt underskud EU-landene må have (se også afsnit 7.5.4).

**8.9**

”Lukket og åben økonomi”: Lande med en relativ lille/stor udenrigshandel i procent af BNP.

M/BNP x 100 = importkvoten (Statistisk Tiårsoversigt 2020, p. 182)

Lande med små importkvoter (2019): Brasilien, Japan, USA

Lande med store importkvoter (2019): Luxembourg, Malta, Irland

Danmark bliver i alm. karakteriseret som en lille og åben økonomi, hvorved der menes at Danmark har en forholdsvis stor udenrigshandel. Derfor betyder den internationale konjunkturudvikling meget for den økonomiske situation i Danmark.

**8.10**

Inddrag den selektive erhvervspolitik i diskussionen (se lærebogens afsnit 2.4.3), sammenholdt med hvilket økonomisk-politisk system Kina har i dag (se lærebogens afsnit 1.3; læs desuden: ”Retning for økonomisk politik splitter EU”, Børsen 12. marts 2020).

**8.11**

Keynes har argumenteret for, at der kan optræde uligevægte i økonomien, som ikke kan løses af markedskræfterne alene. Disse situationer – kaldet *markedssvigt* – kan kun afhjælpes ved indgriben fra politisk side.

På den anden side har erfaringen vist, at selv den mest sofistikerede anvendelse af de økonomisk-politiske instrumenter ikke har kunnet forhindre tilbagevendende økonomiske kriser. Sådanne recessioner kaldes *politiksvigt*.

Recessioner er svære at undgå, selv om den økonomiske videnskab bruger meget energi på at udvikle nye teorier og modeller, der kan afhjælpe de økonomiske kriser (se lærebogens afsnit 8.2.3).